
                  Conform cu originalul
PARLAMENTUL ROMÂNIEI

CAMERA DEPUTAŢILOR

Comisia pentru tehnologia informaţiei şi comunicaţiilor

Nr.7c-18/94/2026
Plx nr.280/2026
AVIZ
asupra 

propunerii legislative pentru modificarea și completarea Legii nr.98/2016 privind achizițiile publice
În conformitate cu prevederile art.95 din Regulamentul Camerei Deputaților, Biroul permanent a trimis Comisiei pentru tehnologia informației şi comunicațiilor spre avizare, propunerea legislativă pentru modificarea și completarea Legii nr.98/2016 privind achizițiile publice (Plx nr.280/2026).
Consiliul Legislativ a avizat negativ propunerea legislativă, conform avizului nr.103/27.01.2026.
Consiliul Economic și Social a avizat favorabil, cu observații, proiectul de act normativ, conform avizului nr.485/21.01.2026.
Senatul a respins inițiativa legislativă în ședința din 25 martie 2026.
Propunerea legislativă are ca obiect de reglementare modificarea şi completarea Legii nr.98/2016. Inițiativa legislativă vizează instituirea criteriului obligatoriu - cel mai bun raport calitate-preţ, cu o pondere minimă pentru factori calitativi, introducerea fișei de evaluare a performanței contractuale pentru fiecare operator economic, crearea unui Registru Național al Performanței Contractuale (RNPC) - instrument public de trasabilitate şi disciplinare în piața achizițiilor publice, instituirea răspunderii administrative şi penale pentru recepții fictive sau defectuoase, introducerea unui filtru de admisibilitate pentru contestațiile abuzive, formulate cu scop de blocaj sistematic al licitațiilor. 

În raport cu obiectul de reglementare inițiativa legislativă face parte din categoria legilor ordinare, iar în aplicarea prevederilor art.75 alin.(1) din Constituția României, Camera Deputaților este Cameră decizională.

Potrivit prevederilor art.62 din Regulamentul Camerei Deputaților, republicat, membrii comisiei au dezbătut propunerea legislativă în ședința din 9 iunie 2026 și au hotărât, cu majoritate de voturi avizarea negativă a acesteia.
PREŞEDINTE,
Radu – Nicolae MIHAIU

